জনগণনা নিয়ে নতুন বিজ্ঞপ্তি জারি কেন্দ্রের!

ওয়েব ডেস্ক : ২০২৭ সালে ভারতে হতে চলেছে জনগণনা (Census)। তা নিয়ে এবার নতুন বিজ্ঞপ্তি (Notice) জারি করা হল কেন্দ্রীয় স্বরাষ্ট্র মন্ত্রকের (Union Home Ministry)তরফে। জনগণনার জন্য যে যে বিষয়কে গুরুত্ব দেওয়া হবে, তা জানানো হয়েছে। এর মধ্যে রয়েছে ধাপ-হাউস-লিস্টিং ও হাউজিং সেনসাসের প্রশ্নপত্র। এই ধাপগুলি চলবে চলতি বছরের ১ এপ্রিল থেকে ৩০ সেপ্টেম্বর ২০২৭ পর্যন্ত। শুধু বাড়িতে কত জন রয়েছে তা নয়, এর পাশাপাশি ভবন ও পরিবার থেকে বিস্তারিত তথ্য সংগ্রহ করা হবে। গোটা পরিস্থিতির উপর নজর রাখবে সেনসাস ম্যানেজমেন্ট অ্যান্ড মনিটারিং সিস্টেম।

জানা যাচ্ছে, জনগণনা (Census) প্রক্রিয়ায় ৩৩টি প্রশ্ন করা হবে। তার মধ্যে থাকবে জলের ব্যবস্থা, স্নানঘর, রান্নাঘর, এলপিজি, বাসস্থানের ধরণ পরিবারের প্রধান খাদ্যশস্যের মতো বিষয়। ফলে প্রশ্ন উঠছে, এই সব প্রশ্ন করা মানে কী? সরকারের তরফে জানানো হয়েছে, ভবিষ্যৎ নীতি ও জনকল্যাণমূলক প্রকল্পের জন্য এটি গুরুত্বপূর্ণ।

আরও খবর : ধার-এর ভোজশালায় সরস্বতী পুজো শুরু, সুপ্রিম কোর্টের নজরে শান্তি বজায় রাখতে কড়া নিরাপত্তা

২০২৭ সালে হতে চলেছে ভারতের ১৬তম জনগণনা। আর স্বাধীনতার পর অষ্টম। এই গোটা প্রক্রিয়া সম্পন্ন হবে ১৯৪৮ ও ১৯৯০ সালের আদমশুমার বিধি অনুযায়ী। আর এই প্রথম গোটা দেশে হতে চলেছে ডিজিটাল জনগণনা (Census)। এই গোটা প্রক্রিয়া হবে দু’দফায়। প্রথম দফায় হবে বাড়ির গণনা। তার পর হবে নাগরিকদের সংখ্যার গণনা। পশ্চিমবঙ্গে এই প্রক্রিয়া শুরু হবে আগামী এপ্রিল থেকে। তা সেপ্টেম্বর পর্যন্ত চলবে। তার পর দ্বিতীয় পর্ব শুরু হবে ২০২৭ সালের এপ্রিলে। তখন হবে নাগরিক গনণা।

কেন্দ্রীয় সরকারের তরফে যে বিজ্ঞপ্তি জারি করা হয়েছে তাতে বলা হয়েছে, চলতি বছর এপ্রিল থেকে সেপ্টেম্বর পর্যন্ত যে কোনও সময় ৩০ দিন ধরে বাড়ি বাড়ি গিয়ে তথ্য সংগ্রহ করা হবে। আরও জানানো হয়েছে, এই তথ্য সংগ্রহের আগে ১৫ দিনের একটা সময়সীমা দেওয়া হবে। যাতে নাগরিকরা নিজেদের ঠিকানা প্রশাসনকে জানাতে পারে।